বছর শেষে নতুন নাম পেতে চলেছে আন্দামান ও নিকোবরের তিনটি দ্বীপ। আগামী ৩০ ডিসেম্বর পোর্ট ব্লেয়ার সফরে যাবেন প্রধানমন্ত্রী নরেন্দ্র মোদী। সে দিনই তিনি ওই নতুন নাম আনুষ্ঠানিক ভাবে ঘোষণা করবেন। রস আইল্যান্ড, নীল আইল্যান্ড ও হ্যাভলক আইল্যান্ডের নতুন নামকরণ করা হবে বলে কেন্দ্রীয় সরকারের তরফে জানানো হয়েছে। নাম বদলানোর জন্য প্রয়োজনীয় কাজকর্ম ইতিমধ্যেই সেরে ফেলেছে দেশের স্বরাষ্ট্র মন্ত্রক। ৩০ ডিসেম্বরের ওই অনুষ্ঠানে মোদীর সঙ্গে উপস্থিত থাকবেন স্বরাষ্ট্রমন্ত্রী রাজনাথ সিংহ। আজাদ হিন্দ বাহিনী গঠনের ৭৫ বছর পূর্তি উপলক্ষ্যে ১৫০ মিটার উঁচু জাতীয় পতাকা উত্তোলন করবেন প্রধানমন্ত্রী। আন্দামানের সঙ্গে সুভাষচন্দ্র বসুর সম্পর্ক সুগভীর। আজাদ হিন্দ বাহিনীর সাহায্যে দ্বিতীয় বিশ্বযুদ্ধের সময় জাপানের দখল থেকে আন্দামানকে মুক্ত করে সেখানে ভারতের পতাকা উড়িয়েছিলেন তিনি। এবং আন্দামান ও নিকোবর দ্বীপপুঞ্জ দু’টির নাম রেখেছিলেন ‘শহিদ’ ও ‘স্বরাজ’ দ্বীপ। ২০১৭ সালের মার্চ মাসে বিজেপির তরফে রাজ্যসভায় দাবি তোলা হয় জনপ্রিয় পর্যটনকেন্দ্র হ্যাভলক দ্বীপের নাম পরিবর্তন করার জন্য। ব্রিটিশ জেনারেল হ্যাভলকের নামে ওই দ্বীপের নাম হওয়ায় আপত্তি ছিল বিজেপির।